ทิสโก้พร้อมรุกธุรกิจรายย่อย
ทิสโก้ตั้งเป้ารุกธุรกิจรายย่อย รับพอร์ตที่โอนจากแบงก์สแตนด์ชาร์ต พร้อมขยายฐานลูกค้าเวลธ์
13 ม.ค. 2560

ทิสโก้ตั้งเป้ารุกธุรกิจรายย่อย รับพอร์ตที่โอนจากแบงก์สแตนด์ชาร์ต พร้อมขยายฐานลูกค้าเวลธ์ 
นายศักดิ์ชัย พีชะพัฒน์ กรรมการ ผู้จัดการใหญ่ ธนาคารทิสโก้ เปิดเผยว่า แผนธุรกิจในปี 2560 วางกลยุทธ์เพื่อรองรับธุรกิจลูกค้ารายย่อยที่รับโอนมาจากธนาคารสแตนดาร์ดชาร์เตอร์ด (ไทย) โดยธุรกิจเงินฝากจะต่อยอดการขยายฐานเงินฝากรายย่อย ซึ่งธนาคารสแตนดาร์ดชาร์เตอร์ด (ไทย) มีสัดส่วนเงินฝากออมทรัพย์และกระแสรายวัน (CASA) ถึง 70% ของเงินฝากทั้งหมด ทำให้แนวโน้ม CASA ของธนาคารทิสโก้เติบโตก้าวกระโดด ช่วยในการบริหารจัดการต้นทุนการเงิน
นอกจากนี้ พอร์ตเงินฝากที่รับโอนมานั้น มีเงินฝากระดับ 1-10 ล้านบาท จำนวนมาก ตรงกับเป้าหมายของธนาคารที่ต้องการขยายฐานลูกค้าธนบดีธนกิจ (เวลธ์ แมเนจเม้นท์) โดยเตรียมยกระดับการให้บริการลูกค้ากลุ่มนี้ ใช้จุดแข็งธนาคารสแตนดาร์ดชาร์เตอร์ด (ไทย) ในการขายกองทุนแบบเสรี (Open Architecture) ให้บริษัทหลักทรัพย์จัดการกองทุน (บลจ.) 10 แห่ง โดยมีการต่อสัญญา 10 บลจ.เพื่อให้บริการอย่างต่อเนื่อง
สำหรับเงินฝากระดับกลางที่มีดอกเบี้ยคงที่ แม้จะมีต้นทุนสูง แต่เนื่องจากไม่มีต้นทุนแฝงและค่าใช้จ่ายอื่นๆ เช่น สาขา หรือพนักงานทำให้ประหยัดต้นทุนบริหารจัดการได้มาก และสอดคล้องกับพอร์ตสินเชื่อหลักที่ส่วนใหญ่เป็นสินเชื่อเช่าซื้อดอกเบี้ยคงที่ ช่วยบริหารสภาพคล่องได้
ขณะที่ธุรกิจสินเชื่อลูกค้ารายย่อยที่รับโอนมาจะมีการพิจารณาระดับผลตอบแทนเทียบกับความเสี่ยงในแต่ละผลิตภัณฑ์เพื่อการเติบโตได้อย่างเหมาะสมภายใต้ภาวะเศรษฐกิจในปัจจุบัน ทั้งธุรกิจบัตรเครดิต สินเชื่อส่วนบุคคล สินเชื่อธุรกิจรายย่อย และสินเชื่อเพื่อที่อยู่อาศัย
นายสุทัศน์ เรืองมานะมงคล ประธานเจ้าหน้าที่บริหารกลุ่มทิสโก้ เปิดเผยว่า หากไม่นับรวมการถ่ายโอนธุรกิจลูกค้ารายย่อย คาดว่า สินเชื่อรวมในปี 2560 จะทรงตัว 0% ดีกว่าปี 2559 ที่หดตัว 5.6% และหากการโอนย้ายทรัพย์สินแล้วเสร็จภายในปีนี้ 4.16 หมื่นล้านบาท จะทำให้สินเชื่อขยายตัวประมาณ 15% จากสินเชื่อรวม 2.24 แสนล้านบาท เมื่อสิ้นปี 2559 โดยธุรกิจเป้าหมายปีนี้เน้นสินเชื่อรายย่อย จำนำทะเบียน สมหวังเงินสั่งได้ เป็นต้น
“ธนาคารแห่งประเทศไทย (ธปท.) ได้กำชับว่า ให้การโยกย้ายพอร์ตต้องไม่กระทบกับลูกค้า ซึ่งทิสโก้จะพยายามให้การโอนย้ายราบรื่นที่สุด อาจจะมีสะดุดบ้างในบางจุด แต่ยืนยันว่าจะไม่กระทบกับการเงินและบริการแก่ลูกค้าแน่นอน” นายสุทัศน์ กล่าว